Працягваем расказваць пра ігракоў аматарскай хакейнай каманды “Пружанскія кіты”. Гэтыя мужчыны ва ўзросце ад 18 да 56 гадоў сустракаюцца разам двойчы на тыдзень, пры любым надвор’і, у любую пару года, акрамя таго часу, калі Лядовы палац зачыняецца на прафілактыку. Трэніроўкі пачынаюцца ў 10 гадзін вечара. Да гэтага часу сур’ёзныя мужчыны вырашаюць усе справы – і па рабоце, і хатнія. І, каб не красці час у сем’яў, так позна збіраюцца ў Лядовым палацы. Каманда ўдзячна мясцовым уладам: у пружанцаў адны з найлепшых умовы для трэніровак на лядовай пляцоўцы. Да таго ж, ім заўсёды ідуць насустрач і прадастаўляюць транспарт для паездкі на гульні ў іншых раёнах. Гэтым транспартам карыстаюцца не толькі хакеісты, але і балельшчыкі, без падтрымкі якіх, зразумела, перамагаць значна цяжэй.